Was d Schuel  aagoht: Bisch super in de Sprooche,  Nur in der Mathe kunsch als nit ganz nooche.  S macht nyt, schaffsch schliesslig drotzdäm mit Bravour,  Das haisst mit Sächs im Lati au d Maduur.  Dernoo wird's schwiirig: Was kentsch Du studiere?  Der Bruef sott intressant sy und rendiere.  Als Babbe find ych: Nutz Dy Muulwärgg uus  Und Dy Gedächtnis : Masch am beschte Jus.  Au Du findsch: Advokat wär gar nit schlächt,  Und soo vertiefsch Di zerscht emool ins Rächt.  Doch  bald findsch, d Paragraphewält syg z drogge,  D Wält vo de Sprooche dät Dii vyl meh logge.  Soo fangsch vo vorne aa: Mit Germanistik  Und - noo e bitzli nützliger - Anglistik.  Me sait: Wirsch halt emool e Lehrer sy….  Zuem Glügg schrammsch an däm Bruef ganz gnapp verby.  In Züri stygsch in d Wält vom Branding y,  Denn goht's in d Wärbig, z Allschwil, und scho gly  Läbsch Di ins C.I. und ins C.C. y.  Zerscht schaffsch e bitz für s Image vo de Bangge,  Und  denn - zuem Glügg noo voor die afön wangge -  Springsch ab in d Pharma. D Roche suecht schynt's e Maa,  Wo Briefbabyr, Fabrigge, Pharmaka  En ainhaitlige Look verpasse kaa.